પુલ પસાર કરીને આગળ જઈએ એટલે પાર્કનો ‘ધ ફાઉન્ટન’ નામનો વિભાગ આવે. કહેવાય છે કે પહેલાં આ ફુવારાને પાર્લામેન્ટભવન સામે મૂકવાનો પ્રસ્તાવ હતો, પછી ટેકરી ઉપર કે રાજમહેલની સામે, અંતે એ વિગીલેન્ડ પાર્કની શાન બની રહ્યો. ખરેખર તો, એ એક સામાન્ય ફુવારો નથી, અનેક જટિલ શિલ્પોનો સમૂહ છે; જેનું ફુવારાઓ સાથે સંયોજન કરવામાં આવ્યું છે. આ શિલ્પસમૂહની ગુસ્તાવની વિભાવના પણ અદ્દભુત છે. ફુવારામાં વચ્ચોવચ છ રાક્ષસોએ મળીને ઊંચકેલા વિરાટ પાત્રનું ઊંચું શિલ્પ છે, જેની ચારેકોર વૃક્ષાવલીની રચના કરી છે. અહીં એમણે વૃક્ષોનાં એવાં વીસ જૂથનું સર્જન કર્યું, જેને છાંયડે પારણાથી માંડીને કબર સુધી વિસ્તરેલા માનવજીવનના વિવિધ પહેલુઓ ઉજાગર કર્યા છે. સર્જક આ શિલ્પથી જાણે કહી રહ્યા છે કે, આપણો પૃથ્વી ઉપર વિતાવેલો સમય તો એક એવા શાશ્વત અખંડ ચક્રનો અંશમાત્ર છે, જેને ન તો કોઈ શરૂઆત છે, ન તો કોઈ અંત ! એક ચિરંતન સંદેશની કેવી કલાત્મક અભિવ્યક્તિ ! વૃક્ષોના સમૂહ પછી એક શિલ્પ છે, સમય સાથે કોહવાઈ રહેલા હાડપિંજરનું અને પછી મૂક્યું છે, અસંખ્ય બાળકોથી લદાયેલું એક વૃક્ષ. સૂચન છે, મૃત્યુમાંથી જ પાંગરતું નવજીવન ! આ પછી મહોરી ઊઠેલા નવજીવનને સૂચવતી અન્ય બ્રોન્ઝકૃતિઓ ફુવારાની બહારની બાજુએ શોભે છે.